VF Plus ook boos oor Ekurhuleni-besluitJennifer Rautenbach, VF Plus-raadslid in Ekurhuleni. Foto: Facebook Die VF Plus het sy stem gevoeg by partye en organisasies wat ontstoke is oor die Ekurhuleni-metroraad se besluit om vier eiendomme aan die Oos-Rand te probeer onteien sonder vergoeding. Jennifer Rautenbach, VF Plus-raadslid van Ekurhuleni, het Vrydagmiddag gesê haar party sal ondersoek instel na die aangeleentheid. “Ons sal vrae vra om vas te stel presies wat die situasie is, en of die eienaars wel vrywillig afstand gedoen het van hul grond en of hulle gedwing gaan word om dit af te staan.” Die metroraad het Donderdag met 109 teen 77 stemme besluit om vier eiendomme sonder vergoeding te onteien, waarvan drie aan privaat eienaars behoort en een aan die staat. Mzwandile Masina, Ekurhuleni se burgemeester, het op die raadsvergadering beweer die drie private grondeienaars het ingestem om vrywillig afstand te doen van hul grond. Phillip de Lange, DA-leier in Ekurhuleni, het vroeër aan Maroela Media gesê van die grond word reeds deur plakkers beset. “Die VF Plus is gekant teen onteiening sonder vergoeding” sê Rautenbach, “en het sy teenkanting duidelik teen die besluit uitgespreek. Die party sal toesien dat Artikel 25 van die Suid-Afrikaanse Grondwet korrek toegepas word in dié verband. “Burgemeester Masina is duidelik besig met niks anders nie as politieke propaganda [in die aanloop tot die nasionale verkiesing].”